Spillet på banen i AaB kan man godt sætte spørgsmålstegn til. Men på den økonomiske side går det godt for Aalborgs fodboldflagskib. Efter første kvartal af 2017 kan klubben præsentere et overskud på 25,4 millioner kroner. Det store overskud skyldes primært det store salg af Christian Bassogog, der blev solgt til kinesiske Henan Jianye FC. Et salg, der satte rekord i Aab, da de med salget indkasserede 45 millioner kroner. Resultatet er naturligvis meget tilfredsstillende, og vi har en klar målsætning om hele tiden at skabe forbedringer både på fodboldbanen og udenfor, siger AaB’s administrerende direktør Stephan Schors i en pressemeddelelse. For hele året fastholder AaB forventningerne for 2017 om et overskud på omkring 25 millioner kroner for skat. I den sum er der allerede medregnet fremtidige investeringer i det kommende transfervindue i sommeren 2017, men også investeringer i den kommercielle udvikling af AaB. Indtil for nylig var AaBs mål for hele året et overskud på 15 millioner kroner, men i forbindelse med at klubben bekræftede rygterne om et muligt salg af Joakim Mæhle til belgisk fodbold, opjusterede klubben forventningerne. Et eventuelt salg af Joakim Mæhle er endnu ikke bekræftet.
AaB har i første kvartal realiseret et overskud på 25,4 millioner kroner. Det er især salget af Christian Bassogog der har bragt penge ind.